
TEMA

1. A XERACIÓN DO 36

1.1. CARACTERIZACIÓN

Desde o advento da X. Nós non se producira unha xeración de tan marcada personalidade coma a de 1936. De orixe pequenoburguesa ou labrega, os seus membros fórmanse no ámbito da II República, nunha atmosfera xeral de liberalismo. Apóianse inicialmente no maxisterio da X. Nós e da X. do 25. As súas fontes de expresión e formación serán Nós, A Nosa Terra, o S.E.G., Lar, etc. 

Na  súa mocidade algúns militan nas filas do nacionalismo (FMG, Federación de Mocidades Galeguistas), outros adoptan no seo da Universidade un compromiso esquerdista revolucionario. A maioría deles aínda non se deran a coñecer como poetas antes da G.C.

A súa obra calla definitivamente despois do 36. Unha póla florece en América (L. Seoane, Lorenzo Varela...). Outra florece serodiamente na Galicia e farase evidente arredor das novas revistas poéticas, Mensajes de Poesía, Alba, e sobre todo na colección Benito Soto.

A súa función na literatura galega é a de ser ponte entre os creadores anteriores e as novas xeracións.

1.2. TENDENCIAS

As direccións poéticas que segue esta xeración son:

1.2.1. IMAXINISMO

Iniciado por A. Carballo na preguerra, terá unha longa vida máis alá da G.C. Consiste en asumir a tradición paisaxística do s. XIX, dotando agora de vida propia os elementos da natureza por medio dos recursos metafóricos propios das vangardas. Trátase dunha poesía sensual, que combina preferentemente elementos visuais e auditivos, resaltando moito as cores vivas e rechamantes, e que emprega unha métrica sinxela baseada en formas populares (versos curtos, sobre todo octosílabos e rima asóante).

Son imaxinistas certos poemas de A. Iglesia Alvariño, Casado Nieto, E. Álvarez Blázquez. Sen embargo, non cabe dúbida de que esta corrente ten a condición de substrato, de tendencia ser eliminada, substituída por achegos máis contemporáneos. 
1.2.2. NEOTROBADORISMO

Xunto co imaxinismo son as dúas direccións poéticas que deixaron un ronsel máis longo na Hª da poesía deste século. O seu nacemento débese ao descubrimento e popularización da rica tradición literaria gal-port. medieval, mercé á publicación das edicións de Cantigas de amigo e Cantigas de amor de J.J. Nunes entre os anos 1926-32. Nace no 1933 da man de Bouza-Brey, aínda que existan precedentes en Xoán Vicente Viqueira. Caracterízase por unha extraordinaria perfección formal, que recupera procedementos estilísticos propios da lírica dos cancioneiros. Non se trata simplemente dunha recuperación arqueolóxica, senón que hai unha asimilación do espírito dos cancioneiros cunha sensibilidade do s. XX, fusionando tradición e vangarda: se a forma vén dada pola tradición, as imaxes proceden da vangarda.

Son moitos os poetas que se adscriben a este movemento: X. Mª. Álvarez Blázquez, Xosé Díaz Jácome, A. Cunqueiro...

1.2.3. PAISAXISMO HUMANISTA OU NEOVIRXILIANISMO

A paisaxe é a protagonista do poema, cargado con gravidade e mesura, equilibrio e solemnidade. O poeta tenta captar os mínimos matices fuxitivos: as horas, os cambios da paisaxe, a luz, as flores, o orballo... A estética campesiña que presenta esta corrente posúe a súa raíz na obra de Noriega e Crecente Vega.

Entre os seus cultivadores destacan A. I. Alvariño e Díaz Castro. Esta poesía evoluciona cara ao existencialismo, ao relixioso...

1.2.4. INTIMISMO RADICAL

Esta xeración reinstaura a poesía intimista (xa cultivada no XIX) que fora abafada polo imaxinismo, neotrobadorismo, ou a grave descrición ruralista virxiliana. Non se trata dunha actitude colectiva, senón da illada iniciativa da poeta María Mariño e que ten o seu arranque en Pimentel. É a autora dos poemas líricos máis fondos, desacougantes e sombrizos dos escritores en galego despois de Rosalía.

1.2.5. CLASICISMO

É un produto específico desta xeración, emparentado coas falas poéticas españolas da posguerra. Algúns poetas deste grupo rexeitan as tendencias esteticistas, procurando unha alternativa na perfección formal que lles proporciona o hendecasílabo, do cal nunca foran exploradas as súas posibilidades na poesía galega do XIX e XX, dado que faltaba unha tradición quinientista na que se apoiar. Este clasicismo conleva a temática da preocupación existencial e relixiosa. Destacan C. Calero, Díaz Jácome, Aquilino I. A., Pura Vázquez, X. Mª. Álvarez Blázquez, etc.

1.2.6. SOCIAL-REALISMO

Desde un enfoque histórico-literario, a grande aportación dos poetas desta xeración foi a do social-realismo. A tradición da poesía civil que chegara ata Cabanillas, pérdese e serán os homes da X. do 36 os que retomen esta liña interrompida. Esta poesía de denuncia e comprometida terá os máximos representantes na diáspora (L. Seoane, L. Varela) e na patria na obra de CEF.

Non nos ocuparemos aquí destes escritores tan relevantes desta xeración como son CEF e Cunqueiro, por apareceren tratados individualmente noutros temas. Outros poetas desta promoción non menos importantes ocupan a nosa atención:

1.3. AQUILINO IGLESIA ALVARIÑO (Seivane, 1909-1961)
A súa produción poética ten evidentes puntos en común coa doutros poetas lugueses: 

- con Noriega Varela, Crecente Vega e Díaz Castro constitúe unha especie de liña poética ben marcada.

- recibiron unha formación humanística semellante, todos se familiarizaron cos clásicos latinos no mesmo seminario mindoniense. A educación de A.I.A. será fundamental, como veremos no desenvolvemento da súa obra.

- as súas preferencias son a temática da vida rural, mostrando un sentimento de tenrura e amor aos seres sinxelos do mundo campesiño.

- beben directamente de Virxilio e Horacio.

1.3.1. OBRA POÉTICA

Constitúe un caso paradigmático de asimilación de tradicións próximas e afastadas: saudosismo, paisaxismo franciscanista na onda de Noriega, hilozoísmo, neopopularismo lorquiano, neotrobadorismo, clasicismo de liña latina, modernismo hispano, simbolismo...

pero, conforme vai atemperando o timbre propio, descobre unha dicción persoal de rotunda gravidade. A súa obra, que é unha das máis ricas de toda a nosa literatura, ten un antes e un despois da G.C. Antes da guerra é un poeta aínda inmaduro; a calidade da súa producción de posguerra irá en permanente ascenso.

Señardá (1930)

Este poemario, constituído por 50 sonetos de métrica e rima moi variada, é, como o seu título indica, a continuación nas nosas letras da tendencia lusitana do Sudosismo de Teixeira de Pascoais (introducido na poesía por Noriega V.): a melancolía, a dor, a mestura do relixioso e pagán e a fusión case panteísta coa natureza son vagas da poética saudosista que abrollan na súa poesía. Tamén é importante a presenza do mundo poético dos sonetos de Noriega (diminutivos, vocabulario común –urces en flor, ermo penedo...- actitude franciscana) e da liña melancólica de Rosalía. Atopamos tamén reflexos do modernismo (“Psalmo floral”) no metro e na rima, na ambientación (“castelos”), nas personificacións grafadas con maiúsculas (Ilusión, Abismo, Saudade...), termos alusivos a ambientes afastados, fundamentalmente helenos (Alexandría, Cynthia, Cphalonia, Delphos, Meonia...). 

Neste poemario latexa un pesimismo ou fatalismo de filiación lusitana (A. de Quental), unha fonda dor, que habería de ser unha das constantes na súa poesía, e que vemos en poemas como “Os cabaleiros do abismo” no que se pregunta quén somos, ónde vimos, e a resposta dáa el mesmo: “á nada, ó abismo”. Latexa ademais unha gran relixiosidade no medio dunha natureza filtrada de espiritualidade: “¡Dios te bendiga, oh Dôr, nas penedías!”.

A linguaxe empregada é culta e ostenta a influencia do portugués da época na utilización de grafías helenizantes: “Pasaron as impúberes canéphoras agéstes”. Formalmente destaca a súa veneración á forma.

Segundo Ferrín, este é un libro enraizado noutro tempo, que non é o tempo do poeta no momento de escribir. O intenso lusismo saudosista e a súa receptividade modernista é propio do ADS, ao que pertencían Noriega e Cabanillas. O autor está isolado de toda literatura nova pola ríxida disciplina imposta polo Seminario: reduce as súas lecturas aos clásicos e ás tendencias xa obsoletas do momento. O resultado é este libro, resume de pastiches que non supón a ruptura co anterior.

Corazón ao vento (1933)

Elimínanse aquí as pegadas modernistas, pero afonda no saudosismo (nace no 1912 ao crearse no Porto a sociedade “Renascença portuguesa”. Movemento intelectual ideolóxico, ademais de literario, que se produce en torno á figura de T. De Pascoais. Na súa composición actúa unha carga importante de elementos retóricos renovadores, de carácter simbolista, e comporta unha cosmovisión mística de tipo panteísta e unha reflexión nacionalista idealista): “A noite é un corazón”, “Unha ceguiña”, “Todo estaba calado”, “Era o solpor”... nos que mostra a súa alma saudosa, dorida e lacerada.
Este libro revela un autor receptor de lecturas modernas ao abandonar o Seminario e participar na vida cultural de Santiago de Compostela. Incorpórase á escola imaxinista orixinada na Xeración de 1925: imaxe hilozoísta, expresada cunha métrica de arte menor... Exemplos desta tendencia son “As altas horas” ou “Era un mencer de San Xoán...” onde aparece personificada a mañá, que se ruboriza, báñase, dille “adeus” ás rosas...

O neopopularismo lorquiano apréciase en “Tres estampas”, “Polo correio do vento”, “A noiva branca da lúa...”

Por outro lado, presenta características que o achegan ao vangardismo estricto: tentativas de verso libre e xoga coa distribución topográfica do verso: “De mañán”.

Formalmente presenta unha gran variedade compositiva e métrica.
Esta obra marca o tránsito da prehistoria do poeta (Señardá) á súa época histórica, manténdose nidiamente unha fase protohistórica.

Cómaros verdes (1947)

A madurez definitiva do escritor prodúcese despois da G.C. co que este é o primeiro libro importante de poesía galega aparecido despois de 1936.

Non é un libro coherente nin esteticamente uniforme en tanto que recolle material de varios anos. Trátase dun compendio da súa obra precedente con algunha aportación novidosa.

O poemario está dividido en catro partes. Nas dúas primeiras partes (“Eu vou namorado” e “O pastor das horas” incorre no hilozoísmo (“Aló tras do Padornelo” con personificacións e imaxes); como novidade aparecen formas neotrobadorescas nos poemas “Sob as avelaneiras”, “Canté ruliña”, empregando o paralelismo, refrán... Pero non se queda na mímese formal, senón que lles inxecta seiva nova: o protagonismo da paisaxe, sinestesias, presenza do elemento irracional... Tamén aparece a paisaxe que lle serve ao autor como canle de expresión da súa intimidade e do seu anceio de regreso ao paraíso-nenez ou da súa vivencia amorosa.

Na terceira parte, “Nenias”, que anos máis tarde formará un poemario independente, está formado por once poemas homenaxe, elexíacos, dedicados a diferentes figuras do pasado poético, desde a antigüidade clásica aos nosos días, e vén significar o anticipo das poéticas culturalistas: A. Carballo, M. Antonio, Rosalía, Pondal, Catulo, Hölderlin... O gran reto co que se atopaba AIA nestes poemas homenaxe foi conseguir asimilar o mundo poético dos homenaxeados e ao mesmo tempo facer un poema persoal. Lógrao en “Amado Carballo”, “Polos vellos poetas que foron“ (céntrase no mundo greco-latino), “Carles Riba”, etc.. Acada neles o grao máximo de elevación clasicista e de rigor formal. Advírtese nalgúns a intención monumentalista do autor: infla o poema, alonga o verso e a extensión, xoga a concentrar o maior número de vocábulos enxebres empregando un “supergalego” que máis ben resulta unha exhibición de lexicografía.
A 4ª parte, “Cabrifollas e oucas”, é a máis persoal do poeta. A paisaxe é a gran protagonista. Escritos os 15 poemas de que consta en hendecasílabos brancos, píntanos aquí unha terra forestal, a paisaxe de montaña, unha vida esgrevia e varuda, dando conta das cousas rurais e amadas (“A mañá”, “As leiras”, “Os montes”, “Os prados”, “A aira”, “A carballeira”...). Detrás desa descrición grata e alegre agáchase a dureza dos traballos e a soidade humana: “Aló en Lamanide” (Lugo) é un poema bucólico de gran dramatismo, que se produce cando ao labrego lle morre o seu boi. É aquí, cando o autor se cingue á descrición da paisaxe e o mundo rural, sen ningunha outra desviación, sen lirismo nin intimismo, cando logra a poesía máis de seu.

De día a día (1960)

Representa a consolidación da personalidade poética de AIA. Quizais estean aquí algunhas das súas mellores páxinas.

Rexorde aquí o tema da paisaxe ocupando un lugar destacado: o mundo da Terra Cha, expresado no característico galego abundante do poeta; fortemente descritivo, con acento virxiliano e idílico, no que os topónimo teñen unha función evocativa e musical na canle severa do hendecasílabo branco.

É característico o ton intimista e confidencial, algo pouco habitual no autor. Así, fai mención á existencia como carga de pesares, a fugacidade do tempo, a soedade, a propia morte... (“No cimo grave”, “Estaba asolagado”, “Cando teña trescentos anos”, “Agora”), a relixiosidade (“Hai un son que devala”). Nin os momentos máis ditosos lle serven de consolo porque vemos como a felicidade logo se nos vai das mans (“¿Como deter esta ledicia?”).

Lanza de soledá (1961)

Temos que poñer este libro en relación co  anterior, xa que nos atopamos perante a mesma visión da vida como sufrimento, como tránsito cara a morte, que é o que xera a situación de anguria existencial da 3ª persoa empregada e encubridora do eu lírico.

O hermetismo lingüístico convive co hermetismo temático. A utilización promiscua de símbolos e imaxes visionarias ocultan o tema principal da morte como inminencia e certeza, o paso do tempo, a desolación e o horror perante a morte, a dor ante a finitude do home, a indefensión ontolóxica, as dúbidas na vida do alén, a reflexión sobre a palabra...

Acada aquí unha profundidade que lle era descoñecida ou excepcional con anterioridade.

Os procedementos expresivos empregados como a aliteración obsesiva, a repetición de vocábulos, o hipérbato continuado, a rima anterior, a reiteración nominal, serven para comunicar ao lector a desolación íntima do protagonista e confirman o desacougante mundo do ser humano ante o martirio de saberse xa cadáver. É este un dos poemarios máis desoladores que se teñen escrito na nosa lingua.

Os sonetos, aos que volve o autor, van precedidos, a maioría deles, dunha cita procedente da cultura greco-latina, igual acontece cos seus personaxes (Penélope, Pallas, Aiax, Anteo...).
Leva o seu cantare (1961)

É unha edición de poemas inéditos preparada por un grupo de amigos do poeta.

Recapitulando, podemos apreciar na traxectoria poética de AIA unha 1ª etapa xuvenil, onde os ecos iniciais do modernismo son superados por un 2º libro máis audaz e libertario nas formas e nos contidos. Despois da contenda, a súa poesía non sofre excesivas mudanzas, encadrándose na dirección imaxinista, paisaxista e neopopular que dominaría na década dos 50. Como estraña excepción temos a sección “Nenias”, que, coa súa diversidade cultural, se erixe como singularidade en todo o panorama poético de posguerra, dirección cultural que rexurdirá na poesía dos 80. O poemario Día a día supón a primeira inmersión drástica nun esgazador intimismo, coa temática existencial que preludia a súa seguinte obra, Lanza de soledá. 


